सिर पर उपज उठाकर मेन रोड नहीं ले जाना पड़ेगी
उमरदा में किसानों को अब सिर के बल मेन रोड तक उपज नहीं ले जाना पड़ेगी। खेत तक ट्रैक्टर ट्रॉली पहुंचाने की सुविधा हो रही है। पंचायत द्वारा रोजगार गारंटी योजना के अंतर्गत ग्रेवल रोड का निर्माण किया जा रहा है। दो दिन से निर्माण कार्य में 100 से अधिक मजदूर काम कर रहे हैं। यह उमरदा-सारोला रोड से ताप्ती नदी तक 1 किमी लंबा पहुंच मार्ग बन रहा है। यह रोड बनने से 50 से अधिक किसानों के खेत मेन रोड से जुड़ेंगे। इससे उपज लेकर आसानी से आवाजाही की जा सकती है।
पंचायत सचिव अनिल पाटील, सह सचिव योगेश महाजन ने बताया रोजगार गारंटी योजना में इस रोड का निर्माण 40 लाख रुपए की लागत से किया जा रहा है। रोड के बीच एक नाले पर पुलिया भी बनाई गई है। पुलिया बनने से बाढ़ के दौरान रोड की आवाजाही बंद नहीं होगी। सरपंच मंगलबाई पाटील रोड निर्माण का हर दिन मौके पर जाकर निरीक्षण कर रही है। वे दिनभर मजदूरों के साथ रहकर दिशा निर्देश दे रही है।
सिर पर उठाकर मेन रोड तक ले जा रहे थे उपज
किसान पूर्व उपसरपंच संतोष परदेसी, रमेश महाजन, प्रकाश परदेसी सहित अन्य ने बताया खेत से मेन रोड तक ले जाने ग्रेवल रोड नहीं होने के कारण हमें काफी परेशानी का सामना करना पड़ रहा था। किसान मजदूरों को कुछ मजदूरी देकर सिर पर बोरे रखकर मेन रोड तक उपज ला रहे थे। इससे मजदूरों को भी काफी दिक्कतें झेलना पड़ रही थी। पंचायत द्वारा यह रोड बनाने से किसानों और मजदूरों को काफी राहत मिलेगी। उपज को भी नुकसान नहीं होगा। इस कारण क्षेत्र के करीब 50 किसान खुश है।
सुविधा
उमरदा में पंचायत द्वारा चल रहा ग्रेवल रोड का निर्माण कार्य।
hin_Deva hin_Deva hin_Deva hin_Deva hin_Deva hin_Deva bho_Deva